Nu fås Volvo EX90 for 100.000 kroner mindre

Volvo Cars har rystet posen og ud er kommet en ny og markant billigere variant af den luksuriøse elektriske SUV Volvo EX90. Indtil nu har bilen udelukkende kunnet fås i Twin-varianter med firehjulstræk i Danmark, men nu kommer en Single Motor-variant til, som er udstyret med baghjulstræk. Prisen er barberet ned til 735.000 kroner, hvilket er 89.000 kroner mindre end den billigste Twin-variant.

Den nye indstigningsmodel er dog ikke nogen svækling. Den har en effekt på 279 heste og 490 Newton-meter, samt en WLTP-rækkevidde på op til 608 kilometer.

Batterikapaciteten er på 104 kWh, og du har mulighed for at lynlade EX90 Single Motor med op til 235 kW. Det gør, at du på papiret kan lynlade den fra 10-80 procent på 30 minutter.

Volvo EX90 Single Motor (foto: Volvo Cars).

Samtidig med den danske introduktion af Single Motor-varianten, får du også mulighed for at vælge en 6-sæders udgave af EX90 i Twin og Twin Performance med Ultra-udstyr. Konfigurationen med seks sæder kan vælges uden merpris.

Udgaven med seks sæder har stadig tre sæderækker og er ens i forhold til bagagerumskapacitet. Forskellen ligger i den midterste sæderække, som omdannes fra at være et bænkesæde med plads og seler til tre personer, til nu at være to separate stole med armlæn.

Volvo EX90 kan naturligvis også udstyres med anhængertræk, med mulighed for at trække op til 1.200 kilo på krogen.

Se videoen med vores første indtryk af Volvo EX90.

Både Single Motor og de 6-sæders varianter kan bestilles nu, og leveringerne af de nye varianter forventes at starte i tredje kvartal, oplyser Volvo.

EX90 blev i slutningen af 2024 i øvrigt kåret til den bedste “Luksus familiebil” af Topgear.com.

Nu fås Volvo EX90 for 100.000 kroner mindre